- రూ.13,000 కోట్ల షేర్లు తిరిగి వెనక్కి..
- 25 శాతం ప్రీమియంతో కొనుగోలు
- ప్రతి షేర్‌పై రూ.1,150 చెల్లింపు
- ఇన్వెస్టర్లకు బంఫర్‌ ఆఫర్‌
బెంగళూరు: విశాల్‌ సిక్కా రాజీనామాతో భారీగా నష్టపోయిన మదుపరులకు 24 గంటలు కూడా గడవక ముందే బోర్డు తీపి కబురును అందించింది. సంస్థలో అనిశ్చిత పరిస్థితులు నెలకొని ఉన్నప్పటికీ షేర్ల బైబ్యాక్‌ విషయంలో ముందుకే సాగాలని నిర్ణయించింది. శనివారం జరిగిన సమావేశంలో ఇన్ఫోసిస్‌ బోర్డు రూ.13,000 కోట్ల షేర్ల బైబ్యాక్‌ ఆఫర్‌కు పచ్చజెండా ఊపింది. షేరు ఒక్కింటికి రూ.1,150 చొప్పున ధర చెల్లించి బైబ్యాక్‌ చేపట్టనున్నట్టుగా కంపెనీ తెలిపింది. సిక్కా రాజీనామ నేపథ్యంలో ఇన్ఫీ షేరు ధర శుక్రవారం రూ.932 వద్ద ముగిసింది. ముగింపు ధరతో పోలిస్తే ఇప్పుడు సంస్థ ప్రకటించిన బైబ్యాక్‌ ధరను పోలిస్తే దాదాపు 25శాతం ప్రీమియంతో షేర్లను తిరిగి కొనుగోలు చేయడానికి ముందుకు వస్తున్నట్టుగా కంపెనీ తెలిపింది. సీఈవో, ఎండీ పదవులకు విశాల్‌ సిక్కా రాజీనామా చేసిన మరుసటి రోజే ఈ నిర్ణయం తీసుకోవడాన్ని బట్టి ఆ సంస్థలో ఆర్థిక క్రమశిక్షణ ఏస్థాయిలో ఉందో అర్థమవుతోందని మార్కెట్‌ విశ్లేషకులు చెబుతున్నారు. ప్రతిపాదిత బైబ్యాక్‌ ఆఫర్‌ ద్వారా ఇన్ఫోసిస్‌ 11.3 కోట్ల షేర్లను (4.92 శాతం ఈక్విటీ షేర్లను) తిరిగి కొనుగోలు చేయనుంది. షేరు రూ.1,150వద్ద టెండర్‌ మార్గంలో 11,30,43,478 కోట్ల షేర్లను కొనుగోలు చేస్తామని ఇన్ఫోసిస్‌ బీఎస్‌ఈ ఫైలింగ్‌లో పేర్కొంది. ఇందుకుగాను బోర్డు ఏడుగురు సభ్యులతో కమిటీని ఏర్పాటు చేయాలని నిర్ణయించింది.
36 ఏండ్ల చరిత్రలో తొలిసారిగా...
36 సంవత్సరాల చరిత్ర కలిగిన ఇన్ఫోసిస్‌ తన చరిత్రలోనే తొలిసారిగా బైబ్యాక్‌ ఆఫర్‌కఉ రానుంది. సంస్థ వద్ద అధికంగా నిధులు ఉండటంతో డివిడెండ్‌ లేదా బైబ్యాక్‌ చేయాలని కంపెనీ వ్యవస్థాపకులు, మాజీ ఎగ్జిక్యూటివ్‌ అధికారులు తీవ్ర ఒత్తిడిని తీసుకురావడంతో కంపెనీ డైరెక్టర్ల బోర్డు ఈ నిర్ణయం తీసుకుంది. వాస్తవానికి ఏప్రిల్‌లోనే ఈ బైబ్యాక్‌ ఆఫర్‌ ప్రతిపాదన తెర పైకి వచ్చింది. బైబ్యాక్‌ వల్ల మదుపర్ల షేరు వారి ఆర్జన పెరగనుంది. అదే విధంగా వాటాదార్లకు కంపెనీ వద్ద ఉన్న అదనపు నగదు ఇవ్వడానికి వీలువుతుంది. 2017 జూన్‌ 30 నాటికి ఇన్పోసిస్‌ వద్ద రూ.39,335 కోట్ల విలువ చేసే నగదు, నగదు సమానమైన ఇతర పెట్టుబడులు ఉన్నాయి. ఇన్ఫీ కంటే ముందే టీసీఎస్‌ రూ. 16వేల కోట్ల మెగా బైబ్యాక్‌ను చేపట్టింది. విప్రో రూ.2500 కోట్లతో, హెచ్‌సీఎల్‌ టెక్నాలజీస్‌ రూ.3,500కోట్లతో బైబ్యాక్‌ను చేపట్టి మార్కెట్లో మంచి విలువను పెంచుకున్నాయి.
మీ స్నేహితులకు రికమెండ్ చెయ్యండి